BODOLAND रादाब: मुसलपुर, 22 जुन : बाक्सा जिल्लायाव सुबखातानिफ्राय निकासि, मुसलपुर थांनाय लामानि गेजेराव थानाय दिरिं एबा मरा फाग्लादिया दैमानि सायाव थानाय बायग्रेबलांनाय दालांखौ बिटिआर सोरखारा मावफुंगोन, रायजो राजानि खामानि मावनो थाखायसो सोरखारखौ दाफुंदों बेनिखायनो बे दालांखौ गोदानै लुफुंनो नांगौबा लुफुंनाय जागोन होनना बुंथिदों बिटिआरनि गाहाइ मावफुं सोद्रोमा प्रमद बर’या । बेजों लोगोसेनो गाहाइ मावफुं सोद्रोमा प्रमद बर’या बुंथिबावयोदि बे दालांखौ बानायनो थाखाय 1 कौटि एबा 2 कौटि होगोन होनना बुंयाखै बेखौ इन्जिनियारनिफ्राय बिथोन लानानै गोदान लुफुंनो नांगौबा आबुंङै गोदान लुफुंगोन होनना बुंथिदों । बे ओन्सोलाव टुरिजम बिफाननिफ्राय खामानि मावनो थांखि लाखाबाय मानोना जमदुवारनिफ्राय जागायनानै भैरबकुन्डसिम मोनसे राजा लामा जागोन बेनि थाखायनो रायजोफोरा जेबो साननांगौ गैया बेखौ आबुंङै मावफुंनाय जागोन होनना बिटिआरनि गाहाइ मावफुं सोद्रोमा प्रमद बर’या बुंथियो । बेजों लोगोसेनो मावफुं सोद्रोमा राकेश ब्रह्म बिथांयाबो बुंथियोदि बे दालांखौ आबुंङै मावफुंनाय जाखागोन मानोना रायजो राजाफोरनि थांलाय फैलाय सुबिदानि थाखायसो बेखौ थाबैनो मोजां खालामगोरनो थांखि लादोंमोन होनना राकेश ब्रह्मया बुंथिदों ।